
Esityksen pääasiallinen sisältö 
Radiotaajuuksien käytöstä ja taajuussuunnitelmasta annettua valtioneuvoston asetusta (1246/2014, myöh. taajuusasetus) sekä sen liitettä ehdotetaan muutettavaksi. Muutosta esitetään, jotta digitaalista maanpäällistä joukkoviestinverkkoa koskevat verkkotoimiluvat voidaan julistaa haettavaksi. Samassa asetukseen esitetään muita päivityksiä, joilla asetuksen sisältö saatettaisiin vastaamaan teknologista kehitystä ja nykytilaa. 
Asetuksen ja sen liitteen on tarkoitus tulla voimaan 22.12.2025. 
Esityksen tausta ja säädösperusta
Sähköisen viestinnän palveluista annetun lain (917/2014) 95 §:n (1207/2020) mukaan valtioneuvoston asetuksella vahvistetaan yleiset periaatteet 95 §:n 3 momentissa tarkoitettujen taajuuksien käytölle. Asetus annettaisiin 95 §:n 1 momentin nojalla. Asetusta muutettaisiin televisiotoimintaan osoitetun taajuusalueen ja kanavanippujen lukumäärän osalta vastaamaan antennitelevision uuden verkkotoimilupakauden mukaista esitystä. Lisäksi asetusta yksinkertaistettaisiin yhdenmukaistamalla ja yhdistämällä pykäliä soveltuvin osin ja asetus päivitettäisiin vastaamaan teknologista kehitystä ja teknologianeutraliteettia. 
Asian valmistelu
Asetusmuutos on valmisteltu virkatyönä liikenne- ja viestintäministeriössä. Valmistelussa on ollut mukana myös Liikenne- ja viestintävirasto.
Liikenne- ja viestintäministeriö pyysi xx.xx.2025-xx.xx.2025 lausuntoja asetusmuutoksesta lausuntopalvelu.fi-sivuston kautta erityisesti seuraavilta tahoilta: 
Lausunnon antoivat X, Y ja Z…. 
Lausunnoissa tuotiin esille… 
Pääasialliset vaikutukset
Televisioverkkoja koskeva taajuusasetuksen 2 § muutettaisiin siten, että televisiotoimintaan käytettävää taajuusaluetta supistettaisiin nykyisestä 470-694 megahertsistä 470-614 megahertsiin 11.1.2027 alkaen uuden antenni-TV:n verkko- ja ohjelmistotoimilupakauden alkaessa. Uusi taajuusalue mahdollistaisi suunnitellun kolmen valtakunnallisen kanavanipun toteuttamisen. 2 §:n muutosten osalta antennitelevision uuden verkko- ja ohjelmistotoimilupakauden valmisteluissa on arvioitu, että taajuusalueen supistaminen edistäisi taajuuksien tehokasta käyttöä, mikä on sähköisen viestinnän palveluista annetun lain 1 §:ssä säädetty tavoite. 
2 §:ä esitetään muutosta myös siten, että kanavanippujen määrää muutettaisiin kolmeen valtakunnalliseen ja yhteen alueelliseen kanavanippuun 11.1.2027 alkaen. Nykyiset antennitelevision ohjelmisto- ja verkkotoimiluvat päättyvät tammikuussa 2027. Seuraavan toimilupakierroksen tavoitteena on edistää laadukkaiden ja monipuolisten sisältöjen tarjontaa koko maassa sekä taajuuksien tehokasta käyttöä. Tällä hetkellä televisio-ohjelmistojen lähetyskäytössä on 3 valtakunnallista kanavanippua. Kavennetulle taajuusalueelle mahtuisi edelleen kolme valtakunnallista kanavanippua, joihin kaikki tällä hetkellä antennijakelussa olevat televisiokanavat mahtuisivat. Antennitelevision uuden verkko- ja ohjelmistotoimilupakauden valmisteluissa on arvioitu, että tulevaisuudessa antenniverkossa TV-kanavien määrä ei tule lisääntymään, vaan kehitys on todennäköisesti päinvastaista. 
Taajuusasetuksen 3 § ehdotetaan muutettavaksi siten, että kognitiivisten radiojärjestelmien toimintaan käytettävä taajuusalue vastaisi televisiotoiminnan käytössä olevaa taajuusaluetta myös tulevaisuudessa. Siten kognitiivisten radiojärjestelmien käyttöön osoitettu taajuusalue esitettään muutettavaksi siten, että se olisi 11.1.2027 alkaen 470-614 megahertsiä.
Taajuusasetuksen 6 § estetään kumottavaksi ja 5 §:ään, 8 §:ään, 9 §:ään ja 10 §:ään tehtäisiin teknisiä muutoksia poistamalla mainintoja taajuusalueiden aiemmista nimistä, käytettävistä teknologioista, taajuusjaotteluista, pykälien nimistä ja pykäläviittauksista, joiden merkitys on jo aiemmissa, muissa päivityksissä tehnyt maininnat epäolennaisiksi. Muutosten tavoite on päivittää tekstiä yhdenmukaisemmaksi sekä vastaamaan paremmin teknologista kehitystä ja teknologianeutraliteettia.
Asetuksen 11 §:n ensimmäisen momenttiin lisättäisiin taajuusalue viranomaisviestintäkäytön mahdollistamiseksi. Toinen momentti kumottaisiin, sillä viranomaiskäytössä on useampi kuin yksi viranomaisverkko.
Asetuksen liitteisiin esitetyt muutokset selkeyttäisivät liitteitä. Samalla liitetekstin osiot päivitettäisiin vastaamaan nykyisiä käytössä olevia matkaviestinverkkoteknologioita ja teknologianeutraliteettia. Myös esitetyn liitteen 4 kohtaan tulisi muutoksia televisiotoiminnan kanavarajoitusten osalta tuotekehitys-, testaus ja opetuskäytön vuoksi.
Säännöskohtaiset perustelut
Valtioneuvoston asetus radiotaajuuksien käytöstä ja taajuussuunnitelmasta 2 §:n 1 momenttia ehdotetaan muutettavaksi siten, että televisiotoimintaan käytettävä taajuusalue on 470-694 megahertsiä 10.1.2027 asti, ja 11.1.2027 alkaen 470-614 megahertsiä. Taajuusalueella 470-694 megahertsiä toimiluvanvaraiseen televisiotoimintaan olisi ehdotuksen mukaan käytössä viisi valtakunnallista ja yksi alueellinen kanavanippu 10.1.2027 asti, ja 11.1.2027 alkaen käytössä olisi kolme valtakunnallista ja yksi alueellinen kanavanippu. Maininta yhdestä osavaltakunnallisesta kanavanipusta ehdotetaan poistettavaksi, sillä verkkotoimiluvanhaltija on luopunut osavaltakunnallisen F-kanavanipun verkkotoimiluvasta 3.1.2025.  Taajuusalueen esitetyt muutokset perustuvat antennitelevision uuden verkko- ja ohjelmistotoimilupakauden esitykseen, jonka valmistelussa on arvioitu taajuuksien olevan tehokkaammassa käytössä sähköisen viestinnän palveluista annetun lain 1 §:n mukaisesti osoitettuna muuhun käyttöön kuin televisiojakelu. 
Antennitelevisiojakeluun tällä hetkellä osoitetun taajuuskaistan yläkaistan (614–694 MHz) poistamisella televisiotoiminnan käytöstä mahdollistettaisiin taajuusalueen hyödyntäminen alkuvaiheessa esimerkiksi matkaviestinkäytön testaustoiminnalle. Tämä ns. 600 MHz:n taajuusalue on tulevaisuudessa merkittäväksi koettu ja arvokas taajuusalue erityisesti kattavan matkaviestinverkkopeiton rakentamisen näkökulmasta. Taajuusalue on herättänyt mielenkiintoa etenkin 6G-verkkojen näkökulmasta. Myös kansallisessa 6G-tiekartassa todetaan, että Suomen tavoitteena on edistää alle 700 MHz:n taajuuskäytön mahdollistamista mobiilikäyttöön (Liikenne- ja viestintäministeriön julkaisuja 2025:6, 23).
Taajuusasetuksen 3 § ehdotetaan muutettavaksi siten, että kognitiivisille radioverkoille osoitettu taajuusalue vastaisi myös tulevaisuudessa televisiotoimintaan osoitettua taajuusaluetta. Nykyinen taajuusalue (470-694 megahertsiä) olisi voimassa nykyisen antennitelevision verkko- ja ohjelmistoimilupakauden ajan, ja muutos astuisi voimaan 11.1.2027 samanaikaisesti uuden antennitelevision verkko- ja ohjelmistotoimilupakauden alkaessa. Kognitiiviset radioverkot eivät ole olleet kaupallisessa käytössä, eikä niille ole pitkään aikaan ollut Liikenne- ja viestintäviraston mukaan kysyntää. Kognitiivisille radioverkoille jäisi ehdotettujen muutosten jälkeen vapaita taajuuksia alueellisesti alle 600 megahertsin taajuusalueelta. 
Taajuusasetuksen 5 §:stä ehdotetaan poistettavaksi nimitykset ”900 MHz ja 1800 MHz taajuusalue”. Muutos olisi tekninen ja sen tavoitteena on yhdenmukaistaa asetustekstiä.
Taajuusasetuksen 6 § ehdotetaan kumottavaksi. 6 §:n mukaisten taajuusalueiden käyttöä koskevat ehdot siirrettäisiin 9 §:ään. Asetuksesta ehdotetaan poistettavaksi maininta kolmannen sukupolven matkaviestinverkoista ja UMTS-teknologiasta, sillä toimilupien lähtökohtana on teknologianeutraliteetti ja aiemmat kolmannen sukupolven matkaviestinverkkojen toimiluvat on muutettu jo teknologianeutraaleiksi. 
Taajuusasetuksen 8 §:stä poistettaisiin maininnat taajuusalueen laajakaistaisesta käytöstä. Muutos olisi tekninen, koska taajuusalueen rajoitettu taajuusmäärä ei mahdollista taajuusalueelle laajakaistaverkkoa. Taajuusalueille myönnetyissä voimassa olevissa toimiluvissa ei myöskään ole mainintaa taajuusalueen käytöstä laajakaistaiseen käyttöön. Lisäksi 8 §:n ensimmäistä momenttia muutettaisiin siten, että taajuusalueet 453,700-456,925 megahertsiä, 463,700-466,925 megahertsiä, 452,425-453,700 megahertsiä ja 462,425-463,700 megahertsiä yhdistettäisiin kahdeksi taajuusalueeksi: 452,425–456,925 ja 462,425–466,925 megahertsiä. Muutoksen tavoitteena on yksinkertaistaa asetuksen tekstiä. 
Taajuusasetuksen 9 §:n ehdotetut muutokset koskevat tekstin yksinkertaistamista ja pykälien yhdistämistä. Nykyisen asetustekstin 9 §:n ensimmäinen ja toinen momentti yhdistettäisiin kolmanteen momenttiin, sillä ensimmäisessä ja toisessa momentissa esitetyt ehdot eivät poikkea kolmannen momentin ehdoista. Ehdotetun muutoksen myötä kaikki sähköisen viestintäpalvelujen tarjontaan soveltuvat maanpäällisten järjestelmien taajuusalueet olisivat yhdessä momentissa. Tästä poikkeuksena olisi 5 §:n 1 momentin mukaiset taajuusalueet, joiden toimiluvat ovat sidottu velvoitteeseen ylläpitää toisen sukupolven matkaviestinverkkoja vuoteen 2029 asti. Asetuksen 9 §:n 3 momenttiin esitetään muutettavaksi 3 400 -3 600 megahertsin ja 3 600-3 800 megahertsin taajuusalueen yhdistäminen siten, että se olisi 3 400 – 3 800 megahertsiä. Kyseistä taajuusaluetta ei ole tarpeen jakaa taajuusasetuksessa, sillä koko nykyisen käyttösuunnitelman mukainen alue soveltuu sähköisten viestintäpalvelujen tarjontaan. Asetuksen 9 §:n 4 mom. esitetään kumottavaksi, sillä matkaviestinverkkojen toimiluvissa ja radioluvissa määritellään tarkemmat ehdot taajuusalueen käytölle.
Taajuusasetuksen 10 §:stä poistettaisiin viittaus kumottavaksi esitettävään 6 §:ään. 
Taajuusasetuksen 11 §:ään ehdotetaan taajuusaluetta muutettavaksi siten, että jatkossa valtakunnallisen digitaalisen viranomaisverkon toimintaan olisi käytössä nykyisten taajuusalueiden 380-386 megahertsiä ja 390-396 megahertsiä lisäksi taajuusalueet 698-703 megahertsiä sekä 753-758 megahertsiä. Asetuksen 11 §:n 2 momentti ehdotetaan kumottavaksi, sillä valtakunnallisia digitaalisia viranomaisverkkoja on useampi kuin yksi käytössä.
Taajuusasetuksen nykyisen liitteen 2 ja 3 kohdat esitetään kumottaviksi, jotta asetusteksti olisi teknologianeutraali ja vastaisi matkaviestinverkkojen nykytilaa paremmin. Liitteen 2 ja 3 alakohtien maininnat rajoituksista koskevista taajuuksista, jotka on osoitettu tuotekehitys-, testaus- ja opetuskäyttöön, siirrettäisiin liitteen nykyiseen 5 kohtaan, joka numeroitaisiin uudelleen kumoamisten myötä liitteen kohdaksi numero 3. Nykyisen liitteen 3 kohdan maininnat kolmannen sukupolven matkaviestinverkoista ei kuvaa matkaviestinverkkojen nykytilaa. 
Nykyisen liitteen kohta numero 4 numeroitaisiin ehdotettujen poistojen seurauksena numeroksi 2. Lisäksi liitteen kohdan 4 tekstistä ja otsikosta poistettaisiin 8 §:n mukaisesti maininnat taajuusalueen laajakaistaisesta käytöstä. Lisäksi liitteen 4 kohdan toinen alakohta ehdotetaan poistettavaksi tarpeettomana, sillä Jämsän alueella ei ole enää käytössä yksityisiä radioverkkoja.   
Nykyisen liitteen 5 kohtaan esitetään muutoksia siten, että kumottavaksi esitettyjen liitteen 2 ja 3 kohtien taajuusalueiden tuotekehitys-, testaus- ja opetuskäyttöön sähköisen viestintäpalvelujen tarjontaan soveltuvien maanpäällisten järjestelmien käyttöön osoitetut taajuusalueet siirrettäisiin 5 kohtaan, mikä olisi teknologianeutraali esitystapa. Samalla poistettaisiin viittaukset UMTS-teknologiaan. Edellä mainittujen kumottaviksi esitettyjen kohtien poistuessa 5 kohta muutettaisiin 3 kohdaksi. 
Nykyisen liitteen 6 kohtaan esitetään muutoksia siten, että kohta numeroitaisiin uudelleen numeroksi 4. Lisäksi esitetään teknisiä muutoksia alakohtiin ”Alueella H” ja ”Alueella I” poistamalla niistä maininnat kanavista 41 ja 48, sillä ne eivät olisi tulevaisuudessa esityksen mukaisesti televisiotoiminnan taajuuksia.
Esitys
Edellä olevan perusteella esitetään, että valtioneuvosto antaisi asetuksen radiotaajuuksien käytöstä ja taajuussuunnitelmasta annetun valtioneuvoston asetuksen muuttamisesta
Voimaantulo 
Asetuksen ehdotetaan tulevan voimaan 22.12.2025
Esittelijä
Ylitarkastaja Jaakko Laamanen, liikenne- ja viestintäministeriö

